REGULAMENTUL (CE) NR. 1250/2008 AL COMISIEI
din 12 decembrie 2008
de modificare a Regulamentului (CE) nr. 2074/2005 în ceea ce privește cerințele de certificare pentru importul de produse pescărești, moluște bivalve, echinoderme, tunicate și gasteropode marine vii destinate consumului uman
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 25 literele (a) și (d),
având în vedere Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (2), în special articolul 12,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (4), în special articolul 16,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (5), în special articolul 63,
întrucât:
(1)
Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a regulamentelor (CE) nr. 853/2004 și (CE) nr. 854/2004 (6) prezintă în apendicele IV și în apendicele V din anexa VI modele de certificate de sănătate animală pentru importul de produse pescărești și moluște bivalve destinate consumului uman.
(2)
Directiva 2006/88/CE a Consiliului și Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE în ceea ce privește condițiile și cerințele de certificare pentru introducerea pe piață și introducerea în Comunitate a animalelor de acvacultură și a produselor provenite din acestea și de elaborare a unei liste de specii vector (7) prevede cerințe de sănătate animală aplicabile la introducerea pe piață și importul animalelor de acvacultură și al produselor provenite din acestea, destinate consumului uman.
(3)
Aceste prevederi includ restricții la importul anumitor contingente de animale de acvacultură și produse provenite din acestea din specii receptive la boli ale animalelor acvatice enumerate în partea II a anexei VI la Directiva 2006/88/CE și cerințe pentru transport.
(4)
Modelele de certificate prezentate în Regulamentul (CE) nr. 2074/2005 ar trebui să fie modificate pentru a corespunde cerințelor stipulate în Directiva 2006/88/CE și Regulamentul (CE) nr. 1251/2008.
(5)
Cerințele specifice cu privire la moluștele bivalve vii menționate în secțiunea VII a anexei III la Regulamentul (CE) nr. 853/2004 se aplică și echinodermelor, tunicatelor și gasteropodelor marine vii. Prin urmare, este potrivit să se extindă domeniul de aplicare al certificatului pentru importul de moluște bivalve vii destinate consumului uman prin includerea echinodermelor, tunicatelor și gasteropodelor marine vii.
(6)
Prin urmare, Regulamentul (CE) nr. 2074/2005 ar trebui modificat în consecință.
(7)
Este oportun să se introducă o perioadă de tranziție pentru a permite statelor membre și industriei să ia măsurile necesare pentru conformarea la noile cerințe stipulate de prezentul regulament.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 2074/2005
Regulamentul (CE) nr. 2074/2005 se modifică în conformitate cu anexa la prezentul regulament.
Articolul 2
Măsuri tranzitorii
(1) Pentru o perioadă de tranziție, până la 30 iunie 2009, contingentele pentru care s-a emis un certificat de sănătate în conformitate cu modelul prezentat în Regulamentul (CE) nr. 2074/2005 modificat prin Regulamentul (CE) nr. 1664/2006 pot să fie importate în Comunitate.
(2) Pentru o perioadă de tranziție, până la 31 iulie 2010, următoarele contingente pentru care s-a emis un certificat de sănătate în conformitate cu modelul prezentat în Regulamentul (CE) nr. 2074/2005 modificat prin Regulamentul (CE) nr. 1664/2006 pot să fie importate în Comunitate:
(a)
contingente de produse pescărești pentru care atestarea de sănătate animală prezentată în partea II a modelului de certificat de sănătate prezentat în apendicele IV la anexa VI la Regulamentul (CE) nr. 2074/2005 astfel cum este modificat prin prezentul regulament nu este aplicabilă, astfel cum se descrie în nota (2) la respectiva parte II;
(b)
contingente de moluște bivalve, echinoderme, tunicate și gasteropode marine vii pentru care atestarea de sănătate animală prezentată în partea II a modelului de certificat de sănătate prezentat în apendicele V la anexa VI la Regulamentul (CE) nr. 2074/2005 astfel cum este modificat prin prezentul regulament nu este aplicabilă, astfel cum se descrie în nota (2) la respectiva parte II.
Articolul 3
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Regulamentul se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2008.